b'\n_START_ARTICLE_\nNeus Segri\xc3\xa0 i Fortuny\n_START_SECTION_\nCarrera\n_START_PARAGRAPH_\nMentre estudiava batxillerat a l\'institut de Reus, va descobrir el seu inter\xc3\xa8s pel dibuix i la pintura. Als matins anava a l\'institut i a les tardes treballava al taller de l\xe2\x80\x99escultor Pere Vidiella un parell de dies a la setmana. Despr\xc3\xa9s va assistir a l\'acad\xc3\xa8mia de dibuix de Miquel P\xc3\xa0mies i a l\xe2\x80\x99estudi del pintor Ramon Vinyes. La seva fam\xc3\xadlia va veure la seva vessant art\xc3\xadstica, per\xc3\xb2 pensava que li calia una professi\xc3\xb3 amb m\xc3\xa9s seguretat. Va anar a Barcelona a estudiar a l\'Escola d\'Alts Estudis Mercantils, estudis que compaginava amb el dibuix, pintura i cer\xc3\xa0mica a l\'Escola Massana. Hi assist\xc3\xad poc temps, perqu\xc3\xa8 es cas\xc3\xa0 amb Josep Vila i va tenir cinc fills. Traslladats  a Reus, quan la filla m\xc3\xa9s gran va tenir  deu anys, Neus Segri\xc3\xa0 va decidir tornar a la seva vocaci\xc3\xb3. Despr\xc3\xa9s de visitar el monestir de Montserrat amb la seva fam\xc3\xadlia li crid\xc3\xa0 l\'atenci\xc3\xb3 una cer\xc3\xa0mica procedent del taller Sed\xc3\xb3 d\'Esparreguera, i es pos\xc3\xa0 en contacte amb el taller, on va comen\xc3\xa7ar el seu aprenentatge en el m\xc3\xb3n de la cer\xc3\xa0mica. Durant cinc anys s\'hi despla\xc3\xa7\xc3\xa0 dos cops per setmana i va establir amb Enric Sed\xc3\xb3 una relaci\xc3\xb3 professional i d\'amistat. Va treballar intensament amb el torn. A Esparreguera va con\xc3\xa8ixer un dels ceramistes m\xc3\xa9s internacionals del nostre pa\xc3\xads, Llorens Artigas. Gr\xc3\xa0cies al seu cos\xc3\xad Josep Laporte que el coneixia, va treballar amb el ceramista Antoni Cumella la t\xc3\xa8cnica de l\'esmalt._NEWLINE_La primera exposici\xc3\xb3 personal la va fer l\'any 1984 a la Galeria Anquin\'s de Reus, presentada pel propi Cumella. Per perfeccionar-se t\xc3\xa8cnicament, viatj\xc3\xa0 al Jap\xc3\xb3, al taller dels germans Nazzary a T\xc3\xb2quio; tamb\xc3\xa9 va assistir a cursos impartits per ceramistes de renom internacional com David Leach, Alan Caiger, Andew Schuster i Judy Trim, per millorar els coneixements. Dos anys despr\xc3\xa9s, el 1986, va exposar a la Galeria Kreisler de Barcelona. El diari La Vanguardia li dedic\xc3\xa0 una cr\xc3\xadtica on deia que l\xe2\x80\x99\xc3\xa0mplia selecci\xc3\xb3 d\xe2\x80\x99\'obres presentades no semblava obra d\'una principiant sin\xc3\xb3 del fruit d\'anys d\'experi\xc3\xa8ncia tant pel domini del torn com de l\'esmalt. En la mostra \xe2\x80\x9cCer\xc3\xa0mica Pinzellada\xe2\x80\x9d va exposar conjuntament amb deu pintors que van treballar sobre cent peces cer\xc3\xa0miques creades per ella. Els pintors van ser: Artur Aldom\xc3\xa0 Puig, Sefa Ferr\xc3\xa9, Joan Mart\xc3\xad, Manuel Mayoral, Josep Maria Morat\xc3\xb3 Aragon\xc3\xa8s, Cefer\xc3\xad Oliv\xc3\xa9, Jaume Queralt, Francesc Roman, M. Jes\xc3\xbas Rosell\xc3\xb3 i Josep Sala. _NEWLINE_Va con\xc3\xa8ixer i col\xc2\xb7laborar amb molts artistes, com ara Joan Rebull. Ha exposat tant a Catalunya i l\xe2\x80\x99Estat Espanyol com a l\'estranger: Fran\xc3\xa7a, Su\xc3\xafssa, Alemanya, Corea, etc. Pel mar\xc3\xa7 del 2007 l\'Ajuntament de Reus va organitzar una exposici\xc3\xb3 antol\xc3\xb2gica comissariada per Carme Puyol, on es va presentar un llibre amb tota la seva producci\xc3\xb3 catalogada. Neus Segri\xc3\xa0 t\xc3\xa9 actualment el seu taller al centre de Reus. Exposa la seva obra quan est\xc3\xa0 segura de la coher\xc3\xa8ncia que t\xc3\xa9 el conjunt de peces que mostra. _NEWLINE_A Reus ha dissenyat i elaborat diverses obres per a espais p\xc3\xbablics i privats, com ara les peces de revestiment de la font de la pla\xc3\xa7a de les Aig\xc3\xbces. Per a les piscines de la ciutat va crear el mural "Moviments d\xe2\x80\x99aigua" el 1999. Tamb\xc3\xa9 va elaborar el mural "La Preg\xc3\xa0ria" (1996) al santuari de la Mare de D\xc3\xa9u de Miseric\xc3\xb2rdia, el mural de la parr\xc3\xb2quia de Sant Joan (2002), i el mural "Doneu bons fruits", de la parr\xc3\xb2quia de Sant Josep Obrer (2004).\n_START_SECTION_\nObra\n_START_PARAGRAPH_\n\xe2\x80\x9cPer fer una feina ben feta, te l\xe2\x80\x99has d\xe2\x80\x99estimar\xe2\x80\x9d, diu Neus Segri\xc3\xa0. Les seves obres de tenen una s\xc3\xa8rie de caracter\xc3\xadstiques: entusiasme, voluntat i const\xc3\xa0ncia. Es caracteritzen per la puresa de les formes i la import\xc3\xa0ncia del color de les peces. Generalment cada s\xc3\xa8rie, aix\xc3\xad com algunes peces soltes, tenen motius concrets d\xe2\x80\x99inspiraci\xc3\xb3, en la natura, els paisatges que descobreix o en algun esdeveniment. A partir d\'un viatge a Egipte va fer una exposici\xc3\xb3 anomenada \xe2\x80\x9cEmpremtes del Nil\xe2\x80\x9d, i quan va esclatar la guerra d\'Iraq va fer una exposici\xc3\xb3 a Barcelona en qu\xc3\xa8 totes les peces eren vermelles.'